
ИЗВОД ИЗ ЗАПИСНИКА СА XXV РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 29.5.2023. ГОДИНЕ, У СКУПШТИНСКОЈ САЛИ (ЗГРАДА ЗАВОДА ЗА ЗАПОШЉАВАЊЕ) У ТЕСЛИЋУ, СА ПОЧЕТКОМ У 10:00 ЧАСОВА

XXV редовна сједница Скупштине општине Теслић одржана је у понедjељак, дана 29.5.2023. године, у скупштинској сали (зграда Завода за запошљавање) у Теслићу. Скупштина је почела са радом у 10:00 часова. Сједницом је предсједавао предсје-дник Скупштине општине (СО) Саво Касаповић, који је исту сазвао актом број: 01-013-55/23 од дана 18.5.2023. године.

На почетку сједнице било је присутно 26 одборника, што је омогућило легитимно и несметано доношење одлука на Скупштини. Одсутни су били одборници: Ален Сеферовић, Срђан Кљечанин и Маринко Ђукић. Одборници Маринико Ђукић и Срђан Кљечанин нису обавијестили предсједника СО о разлозима свог одсуства, док је одборник Ален Сеферовић обавијестио предсједника СО да неће присуство-вати Скупштинском засједању. Поред њих, такође су били присутни: Начелник општине Теслић, Милан Миличевић, замјеник Начелника општине Теслић, Милован Станковић, начелници одјељења Општинске управе Теслић, као и представници медија. Прије утврђивања Приједлога дневног реда, предсједник СО је ставио на расправу Извод из записника са ХХIV редовне сједнице, одржане 28.4.2023. године. Пошто није било примједби на Извод из записника са ХХIV редовне сједнице, предсједник СО је исти дао на гласање и био је једногласно усвојен:
Гласање: ЈЕДНОГЛАСНО „ЗА“ (26 одборника).

На основу члана 70. Пословника о раду Скупштине општине Теслић („Службени гласник општине Теслић“, број: 4/17) начелник општине предлаже допуну дневног реда са сљедећим тачкама:  

1. Приједлог Правилника о евиденцији непокретности;

2. Приједлог Одлуке о оснивању и именовању Одбора за здравље Општине Теслић.

Везано за тачке дневног реда које су планиране на сазивнику, предсједник СО предлаже да се са дневног реда повуче тачка број 11 - Информација о раду Основног суда у Теслићу, јер није достављен материјал за предложену тачку. Предсједник СО је отворио расправу поводом Приједлога дневног реда, а с обзиром на то да није било пријављених, ставио је на гласање сљедећи Приједлог дневног реда, уз допуну дневног реда коју је предложио Начелник општине Теслић:
Д н е в н и  р е д
1. Информација о приливу у Буџет општине Теслић по основу ПДВ-а у периоду 01.01.2023. - 30.04.2023. године;
2. Извјештај о извршењу Буџета општине Теслић за 2022. годину;

3. Информација о извршењу Буџета општине Теслић, за период јануар - март 2023. године;
4. Информација о наплати непореских прихода за први квартал 2023. године;
5. Извјештај о раду и пословању ЈЗУ Дом здравља „Свети Сава“ Теслић у 2022. години;
6. Извјештаји о финансијском пословању Удружења грађана који су користили буџетска средства за 2022. годину;
7. Извјештај спортских клубова о утрошку финансијских средстава из Буџета општине Теслић у 2022. години;
8. Информација о демографској статистици општине Теслић за 2022. годину;
9. Извјештај о реализацији стратешких докумената у 2022. години;
10. Информација о раду Полицијске станице Теслић;         

11. Информација о стању запошљавања на подручју општине Теслић за 2022. годину;
12. Информација о раду Републичке управе за геодетске и имовинско - правне послове - Подручна јединица Теслић;
13. Приједлог Oдлуке о замјени градског грађевинског земљишта у власништву Општине Теслић за градско грађевинско земљиште у власништву АД „Градитељ“ Теслић;

14. Приједлог Oдлуке о начину и условима продаје градског грађевинског земљишта непосредном погодбом у улици Симе Лозанића;
15. Приједлог Одлуке о оснивању и именовању Одбора за здравље Општине Теслић;
16. Приједлог Правилника о евиденцији непокретности;
17. Одборничка питања;

18. Разно.

Гласање: 17 „ЗА“, 0 „ПРОТИВ“, 9 „УЗДРЖАНИ.

Ад. 1.
Информација о приливу у Буџет општине Теслић по основу ПДВ-а у периоду 01.01.2023. - 30.04.2023. године;
Уводно излагање је изнијела Деана Вуковић, начелница Одјељења за финансије.
Синиша Гаврић – Приликом усвајања Буџета општине Теслић је рекао да се исти не планира добро и тада га је демантовала начелница Одјељења за финансије, а и одборници Скупштинске већине су говорили да ће буџет бити остварен. „Кажемо да ће прилив средстава на крају године због ПДВ-а бити мањи за неких три милиона КМ у односу на претходну годину. Ако то упоредимо са првим кварталом, који износи око 300.000,00 КМ, први квартал је четири мјесеца и то је 1.200.000,00 КМ, не знам како се дошло до 3.000.000,00 КМ. Из овога се може заључити да нисмо добро планирали средства и данас требамо да слушамо приче и медијске натписе како ће Општина Теслић због мање средстава од ПДВ-а бити у немогућности да измирује своје обавезе према студентима, пољопривредницима, борачким категоријама. Ова информација нема никаквог смисла, закон је јасно дефинисао како се распоређују средства од ПДВ-а, тако да ни једна локална заједница не може ништа промијенити по том основу.“ (...)

Предраг Девић – Рекао је да није неки успјех да се стипендије повећају са 100,00 на 120,00 КМ, ту је требало да се издвоје већа средства, како за стипендије, тако и за социјална давања. „Оно за што сте се ви највише одважили је цифра од скоро 900.000,00 КМ за фабрику и за пречистач отпадних вода. Само повећање цијена 2021. и 2022. године није планиран за ову годину, инфлација донекле стагнира и смањује се повећање цијена у свим сегментима, а самим тим се смањује и приход од ПДВ-а. (...) Све је мање директних прихода када је у питању Општина Теслић. Који су то пројекти које сте ви у претходном временском периоду направили да би обезбиједили нама грађанима и Буџету општине Теслић директна примања? Који је то пројекат којим се може похвалити СДС и Скупштинска већина окупљена око СДС-а урадила, па да ми данас из тога имамо директан прилив у буџет када је у питању финансирање из буџета и све оно за што можемо рећи да је профитабилно и да је самоодрживо? (...) Клуб одборника СНСД-а ће подржати све што је добро, али нећете добијати прилику да дајете за неке вансврсисходне пројекте и оно што вама чини лагодну комоцију како би збринули своје кадрове, таквим поступцима директно угрожавате Буџет општине Теслић и све њене грађане доводите у банкрот, поготово оне који су директно запослени у Општини, којима од буџета зависи плата, накнада за топли оброк и накнада за превоз.“
Стојан Смиљанић – Навео је да нису смјели да стану радови када је у питању пречистач отпадних вода из разлога што би Општина Теслић тиме трпила губитке због нерада и тада би морала плаћати пенале. (...)

Учешће у расправи у виду кривог навода су навели одборник Синиша Гаврић и предсједник СО, Саво Касаповић.

Ђорђе Гајић – „Било би добро да су се овакве информације писале када смо имали за два, три милиона марака више средстава од планираног, а на терену се није ништа видјело од тог новца који је дошао непланирано. У претходној години смо имали рекордан приход, али и рекордан дуг“. Рекао је да није мјесто у предметној информацији да стоји колико је плаћено за фабрику воде и пречистач отпадних вода, то нема никакве везе са насловом. Такође, изложио је да су се на сједници Комисије за буџет и финансије једногласно сложили о неопходности израде плана и именовању стручњака који би помогли у рјешавању кризе у буџету. (...) 
Радислав Ђурић – „Чињеница је да су цијене у паду и да је ПДВ мањи и чињеница је да не стварамо никакв амбијент да се нешто ради и да се нешто отвори. Видим да је Општина дужна 25.000.000,00 КМ, скоро два буџета. Немојте мислити да ми критикујемо, ја овдје живим и радим и планирам oвдје остати. Имам информа-ције од својих пријатеља да се дешава то да човјек отвори фирму, почне да ради и након двадесетак дана му пошаљете контролу и наплатите му огромну казну. Није проблем контрола и није проблем да се човјек упозори када му први пут дође инспекција, редовна је процедура да се упозори човјек у циљу да отклони недостатке и на извршењу рјешења, ако то није одрадио, требао би се казнити. Има четири - пет примјера да се то дешавало и молим вас да се о томе поведе рачуна“. (...)

Недељко Керић – Навео је да није добро да се у мају мјесецу прича о ребалансу буџета и сматра да се не требају бавити банкротом Републике Српске. „Прича се о ПДВ-у као индиректном порезу. Гдје су директни порези, гдје су те велике инвестиције које смо урадили и да можемо да занемаримо скоро 900.000,00 КМ и да их изнесемо на други начин? Шта је то урађено добро, што ће нам донијети директна средства? На првом свом излагању сам рекао да ће Клуб одборника СНСД-а подржати све што је добро, квалитетно, конструктивно, вриједно пажње и хвале“. (...)
Учешће у расправи у виду реплике су узели одборници: Стојан Смиљанић и Предраг Девић.

Ново Шкребић – „Мислим да се проблеми буџета не могу посматрати црно-бијело и да они заиста нису објективни и нису коректни. Ситуација у буџету заиста јесте забрињавајућа. Може се и сада причати о ребалансу да се ограниче одређене потрошње. Међутим, ребаланс нама контролише да трошимо само оно што имамо, а мислим да се дугови и проблеми не могу ријешити само ребалансом. Проблем је, чим се погледа остварење за претходну годину и салдирање обавеза Општине Теслић, сасвим је јасно да је и тада Буџет општине Теслић алармантан. Морам рећи да нема превелике разлике између општинског и републичког нивоа у начину понашања и нема разлога да се то пребацује ни једној ни другој страни. Заиста треба направити Програм, то сам предложио и на сједници Комисије за буџет и финансије и да се на томе инсистира. Из овог проблема се може изаћи само на један начин, мора се радити много више, а трошити много мање. Морам рећи да понестаје послова у свим браншама, извоз не иде онако како је то ишло и ситуација је веома озбиљна и наговјештава се да ће бити много теже. Зато ја предлажем да се нешто уради, онолико колико се може“. (...)
Милован Станковић – „Ја заиста не видим да је проблем што је ова тематика стављена на дневни ред. Стављена је из разлога што се ми сви скупа налазимо у једном стању које нисмо очекивали и данас никога не бих оптуживао да је неко више, а неко мање био крив када смо на крају прошле године правили буџетске пројекције за ову годину. Ми смо неки дан имали Скупштину Савеза општина и градова, ја сам био присутан умјесто нашег начелника, били су присутни и људи из свих министарстава и није нимало бистра и повољна ситуација када је у питању сегмент јавних финансија у Републици Српској и то је чињеница од које не можемо побјећи. Можда је дијелом и добро што се стабилизује раст ПДВ-а, он директно упућује на постојање високе инфлације и она је једним дијелом добар индикатор, међутим лош је из разлога што заиста ми немамо довољно потрошње. Ова Информација је прије свега резултат јер је један од закључака Скупштине Савеза општина и градова да локалне заједнице озбиљно поразмисле да приступе ребалансу буџета. Припремићемо тај ребаланс на начин да ограничимо потрошњу и да усагласимо приходе са расходима. То је један од кључних разлога због којих морамо спровести ову акцију, како бисмо постигли равнотежу. Ми често заборавимо личне захтјеве, без обзира да ли смо позиција или опозиција, али на неким пројектима се не може зажмурити. Када узмемо сегмент водоснадбијевања, имали смо захтјеве за финансирање дијела неких мјесних заједница које нису биле укључене у пројекту, нису биле уговорене. Ми смо за 1.500.000,00 КМ направили прекорачење на тим излетима и то ми данас заборављамо. Заборављамо да смо тада направили водовод и у Жарковини, и у Секулићима, и у Петровићима, и у Горњој Чечави и у још неким другим срединама, али резултат те приче је био 1.500.000,00 КМ дефицита. Добро је што је то направљено, то је материјална вриједност која ће генерацијама служити на корист. Ова информација је имала циљ да се наговијести потреба израде ребаланса буџета који ће бити наниже, ограничићемо ону потрошњу која није у функцији текућег живота, нећемо угрозити стипендије, плате, рад вртића, противпожарну заштиту. Дио прихода које Општина Теслић треба да оствари оних који су директни, ми очекујемо неколико пројеката који су се радили у току године, гдје ће бити у функцији повећаног остварења прихода у односу на приходе који смо планирали на почетку године и тај дио активности ће допринијети да ћемо направити одређену буџетску равнотежу.“ (...)

Предсједник СО је ставио на гласање Информацију о приливу у Буџет општине Теслић по основу ПДВ-а у периоду 01.01.2023. - 30.04.2023. године, која је усвојена са:
Гласање: 17 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.

Ад. 2. Извјештај о извршењу Буџета општине Теслић за 2022. годину;
Уводно излагање је изнијела Деана Вуковић, начелница Одјељења за финансије.
Предраг Девић – „Ако са 31.12.2022. године имамо задужење 27.500.000,00 КМ, забрињава ме ситуација и чињеница колико ми на све ово додатно дугујемо? Од укупних обавеза износ од 16.800.000,00 КМ спада у дугорочне обавезе и ту су сви кредити и намети који су стечени ових година. Ја нисам упућен да Општина Теслић има обвезнице, то су све кредити који ће се дугорочно отплаћивати. Послије тога, имамо обавезе према запосленим који износе 1.080.000,00 КМ, то су бруто плате и доприноси за све запослене који су настали у децембру прошле године, исплаћени ће бити у јануару и то је у суштини све у реду. У четвртој колони – Обавезе према добављачима и корисницима износи 7.500.000,00 КМ, то је ситуација која је забрињавајућа и алармантна. Ја не знам од ових обавеза према добављачима колико је њих прошло кроз валуту и рок плаћања и колико ми имамо реалних тужби и свега оног гдје је рок истекао и колико ћемо додатно на ових 7.500.000,00 КМ да платимо затезних камата, обавеза трошкова суда и свега што добављачи имају апсолутно право да траже. Моје мишљење је да ви као руководство општине нисте способни да све то изнивелишете, с обзиром на то чим вам је оволики дуг настао. Када су у питању социјална давања, према добављачима имамо обавезе од 860.000,00 КМ и то је поражавајућа чињеница, срамота свих нас који овдје гласамо и који гравитирамо на подручју општине Теслић. Поражавајућа чињеница је да дугујемо школама скоро 250.000,00 КМ. Зашто је настао толики дуг према школама? Зашто имамо дуг од 25.582,00 КМ према ЈУ Народна библиотека „Данило Киш“ Теслић? „Људи запослени у тој установи немају средстава да купе ни хигијенски материјал. Имам информацију да су ученици из ЈУ Средња школа 'Јован Дучић' освојили прву награду на регионалном такмичењу из кошарке и требали су ићи на републичко такмичење у Приједору, гдје су имали плаћен смјештај и оброке за три дана. За превоз им је било потребно 2.000,00 КМ и Општина им то није исплатила. Такође су требали да иду и ученици из Средње школа 'Никола Тесла', који су остварили мало лошији резултат. Да ли је могуће да смо се сви заједно довели у ту ситуацију да нисмо могли тај износ исплатити? Замолио бих начелника Одјељења за друштвене дјелатности и начелницу Одјељења за финансије да нам објасне зашто се то десило да због тога ученици нису отишли на такмичење?“ (...)
Ђорђе Гајић – „Да ли постоји ико с ким је радила Општина Теслић, а да им нисте остали дужни? Има ли иједан комитент да му је картица на нули? Има много људи који већ дуго времена нису међу нама живима и док су живи били што су зарадили, ви им нисте плаатили. Ако је човјек завршио и урадио посао, примјера ради, на одржавању путева и да ви то до данас нисте платили, то је за мене горе од банкрота. (...) Кажете да сте финансирали инвестиције из обртних средстава, па ако може да ту буде нешто и добро осим што је угрожена текућа ликвидност, нећемо имати камату на дај дио и ту се уштедјело. Добро је што ми инвестирамо, неке инвестиције су биле и погрешне, неке су урађене раније, а неке касније, али шта је са инвестицијама које нису урађене, као што је тениски терен, пјешачка стазе уз регионални пут, дионица Барићи – Доњи Ранковић? Веома сам се ражалостио када сам видио материјал за ову сједницу СО из којег сам схватио да нема средстава одакле би се урадила пјешачка стаза, ни ове ни сљедећих година. (...) Имам поуздане информације да људи који раде у Словенији или Италији из наших околних села гдје владајућа већина добро стоји са гласовима, примају социјалну помоћ овдје. Када су у питању плате, тврдим да су оне мале појединачно, али је огроман број запослених. Како се дошло до цифре од 100.000,00 КМ умјесто 50.000,00 КМ када су у питању мјесне заједнице? Које су то мјесне заједнице награђене па су добиле двоструко или чак и већа средства, а остале добиле минимална средства? Предлагао сам да се ова ставка повећа у буџету у циљу обезбјеђења неког материјала за потребе мјесне заједнице. Гдје ми плаћамо закуп од скоро 6.000,00 КМ, поред толико објеката који су у власништву Општине Теслић?“ (...)
Стојан Смиљанић – „Како је буџет остварен изнад првобитно планираног буџета, али је остварен у износу од 95% у односу на ребалансирани буџет, а то је дефицит буџета од 1.751.000,00 КМ, малоприје је замјеник начелника образложио износ који је уплаћен да се не би обуставили радови везано за фабрику воде и радови на пречистачу. Протекле године смо имали можда и највеће инвестиције у протеклих двадесетак година. Што се тиче обавеза према добављачима, мислим да исте такве обавезе постоје и на републичком нивоу“.
Деана Вуковић – Навела је да су средње школе у трезору Општине Теслић и да је буџет ЈУ Средња школа „Јован Дучић“ 150.000,00 КМ и сугерисала је директорици  да планирају 2.000,00 КМ, јер је тако књиговодствено - рачунуводствено испра-вније кад дјеца иду на такмичење. То је техничка ствар коју покушава већ трећу годину објаснити.
Учешће у расправи у виду реплике је узео одборник Предраг Девић.
Славен Јелић – „Не можемо побјећи од одговорности због неплаћених 2.000,00 КМ за путовање ученика средњих школа на спортско такмичење. Исто тако, желим да истакнем да имамо изузетно добру сарадњу са средњим школама у посљедње вријеме. Редовно се састајемо, планирамо заједничке активности и имамо успјешне резултате. Сви морамо преузети одговорност за то што дјеца нису отишла на такмичење, али не смијемо занемарити чињеницу да су сва претходна такмичења финансирана из Буџета општине Теслић.“
Предсједник СО је дао на гласање Извјештај о извршењу Буџета општине Теслић за 2022. годину, Извјештај је усвојен са:
Гласање: 17 „ЗА“, 9 „ПРОТИВ“, 0 „УЗДРЖАНИ“.

Ад. 3. Информација о извршењу Буџета општине Теслић, за период јануар - март 2023. године;
Пошто није потребно уводно излагање, предсједник СО је отворио расправу поводом ове тачке дневног реда.

Ђорђе Гајић – „Из предложене Информације се види да ми тонемо све дубље, ако је тако како је исказано у документу и може се закључити из истог да ове године неће бити неких пројеката. Накнаде за лична примања и даље расту, видим да ми овдје слијепо причамо о овим проблемима. Имамо ли ми ми довољно трезвености, знања, мудрости, искуства и политичке снаге да донесемо један такав закључак да не запошљавамо више и да не повећавамо број радника? Предлаже да се изгласа на начин да се у наредне три године нико не запосли у Општинској управи мимо изјашњења Скупштине општине Теслић. (...) 
Предсједник СО је дао на гласање Информацију о извршењу Буџета општине Теслић, за период јануар - март 2023. године, Информација је усвојена са:

Гласање: 17 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.

Предсједник СО је најавио паузу од 10 минута у 12:08, сједница Скупштине општине Теслић је наставила са радом у 12:24.

Ад 4. Информација о наплати непореских прихода за први квартал 2023. године;
Пошто није било пријављених за расправу, предсједник СО је дао на гласање Информацију о наплати непореских прихода за први квартал 2023. године, Информација је усвојена са:

Гласање: 15 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.
Ад 5. Извјештај о раду и пословању ЈЗУ Дом здравља „Свети Сава“ Теслић у 2022. години;
Пошто није било пријављених за дискусију, предсједник СО је дао на гласање Извјештај о раду и пословању ЈЗУ Дом здравља „Свети Сава“ Теслић у 2022. години, Извјештај је усвојен са:

Гласање: 17 „ЗА“, 0 „ПРОТИВ“, 7 „УЗДРЖАНИ“.

Ад. 6. Извјештаји о финансијском пословању Удружења грађана који су користили буџетска средства за 2022. годину;
Пошто није било пријављених за дискусију, предсједник СО је дао на гласање Извјештаје о финансијском пословању Удружења грађана који су користили буџетска средства за 2022. годину, Извјештај је усвојен са:

Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 7. Извјештај спортских клубова о утрошку финансијских средстава из Буџета општине Теслић у 2022. години;
Пошто није било пријављених за дискусију, предсједник СО је дао на гласање Извјештај спортских клубова о утрошку финансијских средстава из Буџета општине Теслић у 2022. години, Извјештај је усвојен са:

Гласање: 17 „ЗА“, 0 „ПРОТИВ“, 8 „УЗДРЖАНИ“.

Ад. 8. Информација о демографској статистици општине Теслић за 2022. годину;
Уводно излагање је изнио Славен Јелић, начелник Одјељења за друштвене дјелатности.

Ђорђе Гајић – „Морамо се сви упитати како поправљати стање овдје, како поправити окружење за живот, како садржаје употпуњавати на нашој општини, како наћи модел финансирања стамбеног збрињавања младих брачних парова, па да на неки начин утичемо на људе да остану овдје. (...) Требамо људе помагати и пропагирати породицу на било који начин. Неопходно је на било који начин подстаћи свијест људи и да остају овдје, да стварају породицу, да се дјеца школују и да ми настојимо да стварамо услове да та дјеца раде ту.“ (...)
Недељко Керић – Навео је да је из ове Информације свима јасно да је све мање становништва које борави на подручју Општине Теслић, да је негативан природни прираштај, да се све мање дјеце рађа и да постајемо старија Општина. „Искористићу ову тачку и да трећи пут заредом споменем неку од мјера која би можда могла да нешто учини. Било би лијепо од нас и од Општине да финансирамо бар дјелимично, ако не  можемо цјелокупни износ, мјесечне карте за Добој и за Бања Луку. Наравно да треба финансирати мјесечне карте и за дјецу која путују из околних мјеста у Теслићу и мислим да то не би био велики терет за Буџет општине Теслић. (...) Не може се спријечити исељавање, aли им можемо дати одређене стимулације и да покушају да остану овдје и да задржимо младе брачне парове“. 
Синиша Гаврић – „У априлу мјесецу сам присуствовао свечаној академији Општине Теслић и у једном моменту сам морао изаћи гледајући филм, нисам вјеровао гдје живим, како је све приказано и како је све бајно и красно. По овим параметрима Теслић сваке године има мање око 200 становника, а ми ништа по том питању не радимо. Да ли смо приликом усвајања Програма рада СО Теслић за 2023. годину имали иједну нову идеју и било шта да предложимо како би се побољшали услови за било коју категорију становништва? Из године у године се преписује исти материјал и немамо ниједне нове идеје. Ми као опозиција смо подржали све инфраструктурне пројекте који су били и који су побољшали услове грађана на цијелој територији општине Теслић. Не исплаћују се подстицаји у пољопривреди, немамо никакву идеју за младе брачне парове, у свим сферама стагнирамо. (...) 
Стојан Смиљанић – „Имамо тренд исељавања како у Општини Теслић, тако и у другим општима и сусједним републикама. Примјера ради, Хрватска је у Европској унији, а има тренд исељавања младих, то је исти проблем као што и ми имамо. Имам обавезу изнијети, пошто имам захтјев испред двије породице, односно родитеља у Очаушу који имају вишечлане породице. Карта Очауш-Теслић кошта 260,00 КМ, а пошто двије породице имају по двоје дјеце који иду у средњу школу, ти родитељи мјесечно морају да издвоје по 520,00 КМ само за мјесечне карте. Мислим да надлежно одјељење може утврдити колико има таквих случајева и да за наредну сједницу припреми Информацију за вишечлане породице и колико у том сегменту можемо помоћи тим породицама“.
Предсједник СО је дао на гласање Информацију о демографској статистици општине Теслић за 2022. годину, Информација је усвојена са:

 Гласање: 17 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.

Ад. 9. Извјештај о реализацији стратешких докумената у 2022. години;
Уводно излагање је изнио Милован Станковић, замјеник Начелника општине Теслић.

Ђорђе Гајић – „Жалосно је да у овом документу има много рубрика гдје стоји: „Није било активности“. Кад се сабере на крају прекорачили смо оквир, а нисмо реализовали 20-30%.“ Осврћући се на Одјељење за привреду и пољопривреду, тачку 1. (Обезбјеђење техничке подршке привредним субјектима у припреми пројеката за приступ средствима донаторских фондова), гдје је наведено да је у децембру 2022. извршено анкетирање послодаваца које је садржало питања о радној снази и квалитету јавних услуга, мишљења је да то нема једно с другим везе. Назив пројекта и резултати у 2022. години не корелишу се са закључком да материјал не читају ни одборници, ни надлежно одјељење које припрема исти материјал. Све се ради по систему "copy-paste". „Апсурдно је што ја нисам члан Привредног савјета, иако сам директор фирме која запошљава значајан број људи. Одјељењу за привреду и пољопривреду је непознато шта моја фирма производи и на којим сајмовима учествујемо. (...) 
Предсједник СО је дао на гласање Извјештај о реализацији стратешких докумената у 2022. години, Извјештај је усвојен са:

Гласање: 17 „ЗА“, 0 „ПРОТИВ“, 7 „УЗДРЖАНИ“.

Ад. 10. Информација о раду Полицијске станице Теслић;       
Пошто није било учесника у дискусији, предсједник СО је дао на гласање Информацију о раду Полицијске станице Теслић, Информација је усвојена са:

Гласање: 17 „ЗА“, остали одборници се нису изјаснили.
Ад. 11. Информација о стању запошљавања на подручју општине Теслић за 2022. годину;
Уводно излагање је изнио Љубомир Савић, шеф Бироа Теслић.

Пошто није било учесника у дискусији, предсједник СО је ставио на гласање Информацију о стању запошљавања на подручју општине Теслић за 2022. годину, Информација је усвојена са:

Гласање: 17 „ЗА“, 0 „ПРОТИВ“, 7 „УЗДРЖАНИ“, остали одборници се нису изјаснили.

Ад. 12. Информација о раду Републичке управе за геодетске и имовинско - правне послове - Подручна јединица Теслић;
Стојан Смиљанић – Предложио је сљедећи закључак:
На основу члана 82. Закона о локалној самоуправи („Службени гласник Републике Српске“, број 97/16, 36/19 и 61/21), члана 87. Статута општине Теслић („Службени гласник oпштине Теслић“, број 4/17) и члана 113. Пословника о раду Скупштине општине Теслић („Службени гласник oпштине Теслић“, број 4/17), Скупштина општине Теслић, на 25. редовној сједници одржаној дана 29.5.2023. године, донијела је  
З А К Љ У Ч А К
o примању к знању и тражењу информације
1. Скупштина општине Теслић је примила к знању информацију РУГИПП Бања Лука, ПЈ Теслић број 21.46/052-360/23 од 05.05.2023. године.

2. Скупштина општине Теслић тражи информацију од РУГИПП Бања Лука да достави Скупштини општине Теслић извјештај о раду РУГИПП Бања Лука, Подручна јединице Теслић за 2022. годину као и План рада за 2023. годину.
        3. Овај закључак објавити у „Службеном гласнику oпштине Теслић“. 

Предсједник СО је отворио расправу поводом предложеног Закључка.

Ђорђе Гајић – Навео је да не треба политизовати ствари и додао да поједини грађани нису задовољни са радом одређених одјељења Општинске управе Теслић. „Ништа нисте прокоментарисали у вези са тим зашто нисам члан Привредног савјета, а сада бисте жељели да будете надлежни и за оно што нисте.“

Милован Станковић – „Недопустиво је да Општина Теслић има само једну катастарску општину усаглашену са земљишном евиденцијом. Имамо озбиљан проблем и код изградње инфраструктурних објеката. Тренутно се сусрећемо са грдним проблема да успоставимо евиденције за транспортни вод Студенци-Стењак. Иако имамо катастар, грунтовница још није ријешена, а надлежно одјељење треба да изда грађевинску дозволу. Тражимо да се процеси убрзају, не може се функционисати на бази дупле евиденције да било шта озбиљно радимо. Инсистирамо на убрзавању процеса, који има велики значај за приватне и јавне инвеститоре који желе да почну са радовима на подручју Општине Теслић.“
Предсједник СО је дао на гласање Приједлог Закључка o примању к знању и тражењу информације, Закључак је усвојен са:

Гласање: 17 „ЗА“, 0 „ПРОТИВ“, 7 „УЗДРЖАНИ“.

Ад. 13. Приједлог Oдлуке о замјени градског грађевинског земљишта у вла-сништву Општине Теслић за градско грађевинско земљиште у власништву АД „Градитељ“ Теслић;
Пошто није било учесника у дискусији, предсједник СО је дао на гласање Приједлог Oдлуке о замјени градског грађевинског земљишта у власништву Општине Теслић за градско грађевинско земљиште у власништву АД „Градитељ“ Теслић, Одлука је једногласно усвојена:

Гласање: ЈЕДНОГЛАСНО „ЗА“ (23 одборника).

Ад. 14. Приједлог Oдлуке о начину и условима продаје градског грађевинског земљишта непосредном погодбом у улици Симе Лозанића;
Пошто није било учесника у дискусији, предсједник СО је дао на гласање Приједлог Oдлуке о начину и условима продаје градског грађевинског земљишта непосредном погодбом у улици Симе Лозанића, Одлука је једногласно усвојена:

Гласање: ЈЕДНОГЛАСНО „ЗА“ (23 одборника).

Ад. 15. Приједлог Одлуке о оснивању и именовању Одбора за здравље Општине Теслић;
Пошто није било потребно уводно излагање, предсједник СО је отворио расправу поводом Приједлога Одлуке.

Драженко Вуковић – „Предложена одлука се највише односи на усклађивање са законским одредбама у вези са здравственом заштитом. Ова иницијатива прије свега се односи на примарну здравствену заштиту, а такође има и значај за здравствену заштиту на локалном нивоу. Из Извјештаја о раду Дома здравља може се закључити колико је широк спектар услуга које се пружају на примарном нивоу. Изузетно је важно да сви ми који учествујемо у пружању здравствене заштите на локалном нивоу и сви они који могу да учествују у очувању здравља становни-штва будемо активни. Сви знамо да данашњем човеку требају различите услуге за заштиту здравља. Често се дешава да сам човек лично финансира разне услуге које нису покривене обавезним здравственим осигурањем, како у превенцији, тако и у дијагностици и терапији. (...)

Предсједник СО је дао на гласање Приједлог Одлуке о оснивању и именовању Одбора за здравље Општине Теслић, Одлука је усвојена са:
Гласање: ЈЕДНОГЛАСНО „ЗА“, (22 одборника).
Ад. 16. Приједлог Правилника о евиденцији непокретности;
Пошто није било учесника у дискусији, предсједник СО је дао на гласање Приједлог Правилника о евиденцији непокретности, Правилник је усвојен са:

Гласање: 16 „ЗА“, 0 „ПРОТИВ“, 6 „УЗДРЖАНИ“.
Ад. 17. Одборничка питања;
Ђорђе Гајић – „Да ли су у току активности повезане са пјешачком стазом у Доњем Ранковићу? Да ли је већ расписан тендер за ту стазу, или ако није, када се очекује да ће бити расписан?“
Ад. 18. Разно – Није ништа предвиђено.
Како је у потпуности исцрпљен дневни ред за ХXV редовну сједницу, Предсједник СО је исту закључио у 13:35 часова.

НАПОМЕНА: Саставни дио овог Извода из записника је тонски снимак са ХXV редовне сједнице Скупштине општине Теслић, одржане 29.5.2023. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

